Veldhospitaal opgerig weens 'ongekende vraag' na beddens | Netwerk24
Verdagte vas ná skietdood van 2 polisielede in Kraaifontein
Die polisie het Maandagoggend bekend gemaak dat 'n 32-jarige man in verband met die moorde op twee polisielede die naweek in Kraaifontein in Kaapstad in hegtenis geneem is.
Die polisie in Beaufort-Wes in die Groot-Karoo ondersoek 'n voorval waarin 'n egpaar die naweek dood in hul huis gevind is.
Renosterkalf getraumatiseer nadat stropers toeslaan
Annie, 'n renosterkalfie van sowat ses maande oud, is deur die Rhino Orphanage naby Mokopane in Limpopo ingeneem en ontvang traumabehandeling nadat haar ma die afgelope week deur stropers doodgemaak is.
Bantom kap ook na die 'gifpenne'
Te midde van al die verdeeldheid in die Westelike Provinsie Rugbyunie (WPRU) blyk daar oor een ding eenstemmigheid te wees: Die media is die grootste vyand.
Chinese bokser in hospitaal ná geveg
Die Chinese swaargewigbokser Zhilei Zhang, wat daarvan droom om teen die wêreldkampioen Anthony Joshua te baklei, sal vir nog 'n paar dae in die hospitaal moet bly.
Dale grom vir Doull: 'Geen tyd vir jou as mens'
Dale Steyn het die krieketkommentator Simon Doull op Twitter aangevat nadat hy in 'n regstreekse uitsending van 'n wedstryd in die Pakistanse Premierliga gesê het dat Steyn se nuwe haarstyl straks op 'n middeljarekris dui.
Transnet kry dwarsklap van Fitch
Die kredietgraderingsagentskap Fitch het Transnet se skuldbriewe uit die bloute afgegradeer en 'n negatiewe vooruitsig daarop geplaas.
Australiërs se vis-lus help Sea Harvest
Die visserygroep Sea Harvest het goed gevaar in die afgelope boekjaar danksy veral sterk groei in verkope in Australië, waar die mense gestroom het na viswinkels vir wegneemetes.
Bidvest onseker oor herstel
Die nywerheidsgroep Bidvest klink meer pessimisties as die regering oor die ekonomiese herstel.
KYK: Voorskou van Oprah se onderhoud met Harry en Meghan
"Julle het nogal sekere skokkende dinge hier gesê," sê Oprah Winfrey in 'n eksklusiewe onderhoud aan prins Harry en sy vrou, Meghan, waarvan 'n voorskou die naweek op Amerikaanse TV gewys is.
Beroepswedders lag heel waarskynlik al die pad bank toe nadat byna al die voorlopers in vanjaar se Golden Globes-wedloop met 'n prys bekroon is.
KYK: Hier's al die Golden Globes-wenners!
Die Golden Globes, die eerste groot TV-en-rolprent-prysuitdeling van die jaar, is vroeg Maandagoggend (Suid-Afrikaanse tyd) uitgedeel.
Veldhospitaal opgerig weens 'ongekende vraag' na beddens
Deur Marietie Louw-Carstens 06 Januarie 2021 18:12
Weens 'n "ongekende vraag" na hospitaalbeddens weens Covid-19 word 'n veldhospitaal nou op die parkeerterrein van die Netcare Pholoso-hospitaal in Polokwane opgerig.
So lui 'n verklaring van Netcare waarin die private hospitaalgroep sê die Netcare Pholoso-hospitaal is heeltemal vol.
Luidens die nuutste inligting van die departement van gesondheid in Limpopo was daar Woensdag 1 951 aktiewe Covid-19-gevalle in Polokwane.
Sedert Maart verlede jaar is 8 594 mense in Polokwane positief vir die koronavirus getoets en 211 is aan Covid-19 dood.
'n Tent is by die Netcare Pholoso-hospitaal in Polokwane vir Covid-19-pasiënte opgerig. Foto: Marietie Louw-Carstens
'n Dokter wat nie sy naam genoem wil hê nie en self positief vir die virus getoets is, het mense gemaan om versigtig te wees.
"Dit is nou die tyd om by jou huis te bly en nie oor-en-weer te kuier nie. Die tweede variant van Covid-19 is hoogs aansteeklik."
Daar was Woensdagoggend 'n miernes van bedrywighede op die parkeerterrein van die hospitaal langs die R81-pad, waar mense hospitaalbeddens en tydelike toilette opgerig het.
'n Tent is ook by die noodgevalle-eenheid opgerig. Netwerk24 het in minder as 'n halfuur vyf ambulanse opgemerk wat pasiënte hier afgelaai het.
In Du Preez-straat langs die hospitaal het daar meer as 30 motors gestaan met mense wat wag om by die Ampath-laboratorium vir die koronavirus getoets te word.
Dr. Richard Friedland, uitvoerende hoof van Netcare, sê daar is die afgelope week 'n skerp en aanhoudende toename in mense wat met Covid-19 in die Netcare Pholoso-hospitaal opgeneem moet word.
'n Lang ry motors in Du Preez-straat, Polokwane, wat wag om by Ampath getoets te word. Foto: Marietie Louw-Carstens
Motors wag in 'n ry by die Ampath-laboratorium in Polokwane. Foto: Marietie Louw-Carstens
"Die gesondheidstelsel in Limpopo is onder druk weens die skerp toename in Covid-19-pasiënte wat in die hospitaal opgeneem moet word," sê Friedland.
Hy sê 60 bykomende gesondheidswerkers sal by die hospitaal ontplooi word.
Die veldhospitaal, oftewel kliniese besluitnemingseenheid, sal teen Donderdag in gebruik geneem kan word. Dit het plek vir 80 beddens en sal help om die druk op die ongevalle-eenheid te verlig.
Pasiënte sal gestabiliseer en behandel word totdat 'n bed in die hospitaal oopgaan of hulle na 'n ander hospitaal in Polokwane oorgeplaas kan word.
"Die doel is om soveel as moontlik mense in hierdie ongekende omstandighede te help," sê Friedland.
Die provinsiale departement van gesondheid werk saam met Netcare en die veldhospitaal voldoen aan die nodige vereistes.
Daar is ook tente buite die noodgevalle-eenheid van die Mediclinic Limpopo in Burgerstraat, Polokwane, opgerig.
Hospitaalbeddens buite die Netcare Pholoso-hospitaal in Polokwane. Foto: Marietie Louw-Carstens
'nPasiënt word Woensdag by die Netcare Pholoso-hospitaal in Polokwane afgelaai. Foto: Marietie Louw-Carstens
Dokters wat op voorwaarde van anonimiteit met Netwerk24 gepraat het, sê daar is ook in dié hospitaal 'n skerp toename in pasiënte met Covid-19.
"Daar is bykomende beddens gekry wat in die hospitaal gebruik word."
MC Botha, hospitaalbestuurder van die Mediclinic Limpopo, het nie teen druktyd op navrae gereageer nie.
Daar was Woensdag 'n lang ry mense by die Du Buisson-patologiediens in Burgerstraat waar mense vir die koronavirus getoets word.
Polokwane is in die Capricorn-distrik wat een van twee Covid-19-brandpunte in Limpopo is.
Die Mediclinic Tzaneen sê in 'n verklaring daar is " 'n skielike en volgehou toename" in die aantal Covid-19-pasiënte by die hospitaal. Bykomende maatreëls soos meer personeellede is ingestel.
"Wanneer ons waakeenheid en hoësorgeenheid vol is, sal pasiënte na ander hospitale geneem word," lui die verklaring.
Daar was Woensdag 374 aktiewe Covid-19-gevalle in Tzaneen. Sedert Maart verlede jaar is 1 818 mense positief vir die virus getoets. In die ooreenstemmende tydperk is 57 mense aan die virussiekte dood.
Teen Woensdag was daar 5 297 aktiewe gevalle in Limpopo. Sedert Maart is 28 244 mense in Limpopo positief getoets en het 22 322 herstel. 625 mense is hier aan die virussiekte dood.